उदालगुरि जिल्लानि 34 खालिंदुवार बियाबनि इउ पि पि एलनि बिजाथि दिलिप कुमार बर’आ खालिंदुवार बियाबाव सानबानि हाबाफारि लानानै सोलायनाय हानजा सुरनायनि सोमोन्दै खेंफोरथि होयो। बिथाङा टाइम8नि खौरां बिजोंनि गेजेरजों फोरमायोदि बिथाङा हानजा सुरनाय बे सानबानि हाबाफारियाव रायजोनि गोबां अनसायनाय मोन्दोंमोन आरो बर’जों लोगोसे गुबुन हारि-माहारिया बाहागो लादोंमोन होननानै फोरमायो। गुबुन-गुबुन हारि-माहारिनि सुबुंफोरजों अनसायनाय आरो मददजोंनो बिथांआ फैबाय थानाय बिटिसि बिसायख’थियाव गोबां रोजा भट मोननानै गावनि देरहानायखौ रोखा जाबाय होननानै फोरमायो। बेसे मोनगोन बेखौ रोखायै बुंनो हायाब्लाबो गोबां रोजा भट लानानै देरहागोना रोखा होननानै बुंथिदों । बिथाङा बुंबावोदि जिबा बोसोर खुंथाय गोहोआव थाबोनाय बि पि एफनि बिजाथि बनजार दैमारिनि उलथायै बिथाङा मावनो हायै खामानिफोरखौ मावफुंनानै ओनसोलखौ जौगा होगोन‌ होननानै फोरमायो। बिथाङा लोगोसे बि टि सिनि ओनसोलाव जुदि खामानि जासिनाखैब्ला बे खालिंदुवार बियाबावनो जेबो जासिनाखै होननानै बानजार दैमारिनि सायाव गोख्रों अज दैखाङो। बिनि अनगायैबो दिलिप कुमार बर’ बिथाङा बनजार दैमारिखौ जाख्ल’नायनि अनगायै जेबो मावाखै आरो माबाफोर मावदोंब्ला मिरु सोरखारनि बिफाननि फैनाय दोंसे लामाखौनो खेबथाम खेबब्रै, गोरिबनो होनाय आइ ए वाइनि न’नि जाख्लनायल’ मावदों होननानै फोरमायो। बेजों लोगोसे 24नं खालिंदुवार बियाबाव Livelyhood of Skill Development Instituteखौ बि टि आर गोजोन गोरोबथानि गेजेरजों मोननो हादों, बिनिखायनो देरहालांब्ला फरायसाफोरखौ स्किल जौगाथायनि गेजेरजों बेकार जेंनाखौ फोजोबनायनि राहा लागोन होननानै दिलिप कुमार बर’आ फोरमायो।